**Toyota Yaris** on Toyotan vuodesta 1998 lähtien valmistama pieni henkilöautomalli, joka korvasi Toyota Starletin ja Tercelin. Sitä myydään Japanissa nimellä **Toyota Vitz**.

Toyota Yaris XP10 (1998–2005)
-----------------------------

Ensimmäisen sukupolven Yaris esiteltiin Pariisin autonäyttelyssä syksyllä 1998. Se on Toyotan eurooppalaisen muotoiluosaston suunnittelema, ja auto suunnattiinkin erityisesti Euroopan markkinoita varten. Japanin kotimarkkinoilla autoa myytiin **Toyota Vitz** -nimisenä, Australaasiassa ja Kanadassa mallin nimenä oli **Toyota Echo**. Pohjois-Amerikan markkinoilla oli myytävänä Toyota Platz, joka oli Yarisin kaksiovinen coupé- ja neliovinen sedan-versio. Ensimmäisen sukupolven malliin perustui myös pieni tila-auto Toyota Yaris Verso.

Viisiovinen ensimmäisen sukupolven Toyota Yaris.
Vuoden 2000 Euro NCAP -kolaritestistä Yaris sai tulokseksi neljä tähteä viidestä. Malli valittiin Vuoden autoksi Euroopassa 2000.

Ensimmäisen sukupolven facelift-malli.

Vuonna 2003 Yaris koki pienen kasvojenkohotuksen, jossa se sai uudet puskurit sekä kevyesti uudelleenmuotoillut ajovalot.

Toyota Yaris XP90 (2005–2011)
-----------------------------

Toisen sukupolven Yaris esiteltiin vuonna 2005. Euroopan ulkopuolisilla markkina-alueilla myytiin myös sen neliovista sedan-versiota nimellä Toyota Belta tai Toyota Vios. Euroopassa korvaavan kolmannen sukupolven tultua markkinoille, myytiin toisen sukupolven Yarista vielä vuoteen 2013 saakka **Daihatsu Charade** -nimisenä. Nämä autot oli valmistettu Thaimaassa.

Viisiovinen toisen sukupolven Toyota Yaris.
Vuoden 2005 Euro NCAP -kolaritestistä Yaris sai tulokseksi täydet viisi tähteä.

Toisen sukupolven facelift-malli.
Bolognan autonäyttelyssä joulukuussa 2008 esiteltiin kevyen kasvojenkohotuksen kokenut Yaris, joka sai muun muassa uudet puskurit ja aiempaa matalamman etusäleikön. Myös valoihin tehtiin pieniä muutoksia. Uutena moottorina esiteltiin 1,33 Dual VVT-i (101hv), joka korvasi aiemman 1,4-litraisen moottorin. Se on edeltänyttä moottoria tehokkaampi, polttoainetaloudellisempi ja vähäpäästöisempi.

Daihatsu Charade (2011–2013)

Toyota Yaris XP130 (2010–2019)
------------------------------

Kolmannen sukupolven Yaris esiteltiin vuoden 2010 lopulla, ja se perustuu samalle pohjalevylle kuin edeltäjänsä. 

Vuoden 2011 Euro NCAP -kolaritestistä Yaris sai tulokseksi täydet viisi tähteä.

Kolmannen sukupolven facelift-malli (2014).
Vuonna 2014 Yaris koki kasvojenkohotuksen, jossa sen keulan ilmettä muokattiin vastaamaan uutta, pienempää Aygo-mallia. Sisällä materiaalien laatutasoa parannettiin ja saataville tuli seitsentuumainen kosketusnäyttö.

Kolmannen sukupolven facelift-malli (2017).
Geneven autonäyttelyssä keväällä 2017 esiteltiin toisen kasvojenkohotuksensa kokenut Yaris. Tällöin sen keulan ilmettä terävöitettiin muun muassa uudella etusäleiköllä. Takavalot ovat aiempaa leveämmät ja ne tulivat saatavaksi kokonaan LED-tekniikalla toteutettuna. Uutena moottorina oli 1,5-litrainen (110 hv) bensiinimoottori.

Toyota Yaris XP210 (2019–)
--------------------------

Neljännen sukupolven Yaris esiteltiin lokakuussa 2019. Se perustuu uudelle modulaariselle TNGA-B-pohjalevylle. Uusi malli on edeltäjäänsä 50 millimetriä leveämpi, 40 milimetriä matalampi ja akseliväliltään 50 millimetriä pidempi. Kokonaispituus on kuitenkin lyhentynyt viidellä millimetrillä. Mallia myydään Yaris-nimellä kaikilla markkina-alueilla. Yaris valittiin Vuoden autoksi Euroopassa 2021.

Vuoden 2020 Euro NCAP -kolaritestistä Yaris sai tulokseksi täydet viisi tähteä.

Moottorivalikoimassa ovat kolmesylinteriset 1,0- ja 1,5-litraiset bensiinimoottorit sekä hybridimalli, jossa 1,5-litraisen bensiinimoottorin apuna on sähkömoottori. Pienemmän bensiinimoottorin yhteydessä on aina viisivaihteinen manuaalivaihteisto, kun taas suuremmassa on joko kuusivaihteinen manuaalivaihteisto tai CVT-automaatti.

Toyota GR Yaris
---------------

*Pääartikkeli: Toyota GR Yaris*
GR Yarisin voimansiirto.
Toyota GR Yaris on homologaatiota varten kehitetty malli rallin maailmanmestaruussarjan sääntöjen mukaisesti. Malli on esitelty tammikuussa 2020 Tokyo Auto Salon -messuilla.

Lähteet
-------

1. ↑  Toyota Yaris 2000 Euro NCAP. Viitattu 28.4.2019. (englanniksi)
2. ↑  2000 – Toyota Yaris Car of the Year. Viitattu 28.4.2019. (englanniksi)
3. ↑  Toyota Yaris 2005 Euro NCAP. Viitattu 28.4.2019. (englanniksi)
4. ↑  2009 Toyota Yaris Facelift with New 1.3-Liter Engine Revealed in Bologna *Carscoops*.  4.12.2008. Viitattu 29.4.2019. (englanniksi)
5. ↑  Toyota Yaris 2011 Euro NCAP. Viitattu 29.4.2019. (englanniksi)
6. ↑  Toyota Yaris: Facelift 2014 – Der Kleine kriegt das X-Gesicht *Auto Bild*.  27.5.2014. Viitattu 29.4.2019. (saksaksi)
7. ↑  2017 Toyota Yaris: UK prices and specs revealed *Auto Express*.  16.3.2017. Viitattu 29.4.2019. (englanniksi)
8. 1 2  New 2020 Toyota Yaris revealed with ground-up redesign *Autocar*.  16.10.2019. Viitattu 16.10.2019. (englanniksi)
9. ↑  2021 – Toyota Yaris Car of the Year. Viitattu 2.3.2021. (englanniksi)
10. ↑  Toyota Yaris 2020 Euro NCAP. Viitattu 21.9.2020. (englanniksi)
11. 1 2  Toyota Premieres GR Yaris *global.toyota*.  10.1.2020. Viitattu 8.3.2023. (englanniksi)

Aiheesta muualla
----------------

* Kuvia tai muita tiedostoja aiheesta **Toyota Yaris** Wikimedia Commonsissa